สปส.เช็คบิลนายจ้างเบี้ยวส่งเงินสมทบ
เช็คบิลนายจ้างเหลี่ยมจัด!หักเงินสมทบไม่นำส่งต้องถูกดำเนินคดี
2 มี.ค. 2553

เช็คบิลนายจ้างเหลี่ยมจัด!หักเงินสมทบไม่นำส่งต้องถูกดำเนินคดี
สำนักงานประกันสังคม (สปส.) เตือนนายจ้างที่มีพฤติกรรมหรือส่อเจตนากระทำผิดกฎหมายประกันสังคม ด้วยการหักเงินสมทบจากลูกจ้าง ผู้ประกันตนแต่ไม่ยอมนำส่ง สปส. เมื่อลูกจ้างไปขอรับประโยชน์ทดแทนจาก สปส. กลับไม่สามารถใช้สิทธิได้ ทำให้เสียขวัญ  และกำลังใจ รวมทั้งเสียเวลาและค่าใช้จ่ายในการเดินทางมาติดต่อขอรับสิทธิประโยชน์ที่พึงได้
จากเหตุการณ์ดังกล่าว สำนักงานประกันสังคม ไม่ได้นิ่งนอนใจ จึงได้ดำเนินการจัดส่งเจ้าหน้าที่เข้าไปตรวจสอบข้อเท็จจริงกรณีนายจ้างกระทำผิดโดยไม่ทำการชำระเงินสมทบ  ตามระยะเวลาที่กำหนด ซึ่งในส่วนของกองทุนเงินทดแทนนายจ้างจะต้องชำระเงินเพิ่มในอัตรา  ร้อยละ 3 ต่อเดือนของเงินสมทบที่ยังคงค้างชำระ ส่วนกองทุนประกันสังคมนายจ้าง  จะต้องชำระเงินเพิ่มในอัตราร้อยละ 2 ต่อเดือนของเงินสมทบที่ยังมิได้นำส่ง หรือต้องชำระ ส่วนที่ขาดอยู่จนครบถ้วน แต่หากนายจ้างยังคงเพิกเฉยจะถูกดำเนินคดีตามกฎหมายประกันสังคม คือ จำคุกไม่เกิน  6  เดือน หรือปรับไม่เกิน  20,000  บาท หรือทั้งจำทั้งปรับ 
การกระทำเช่นนี้นั้นถือเป็นความผิดตามกฎหมาย นอกจากนายจ้างจะต้องสูญเสียเงินเพิ่มโดยไม่จำเป็น และยังส่งผลกระทบโดยตรงต่อลูกจ้าง ผู้ประกันตน ทำให้ไม่สามารถขอรับสิทธิประโยชน์จากประกันสังคมได้ เพราะหากนำส่งเงินสมทบไม่ครบตามเงื่อนไขการเกิดสิทธิประโยชน์ในแต่กรณี จะทำให้ลูกจ้าง ผู้ประกันตน เสียสิทธิไปโดยไม่รู้ตัว จึงอยากฝากเตือน   ถึงนายจ้างควรนำส่งเงินสมทบให้ถูกต้องครบถ้วน เพื่อลูกจ้างจะได้รับสิทธิประโยชน์ที่ควร จะได้รับอย่างครบถ้วนสมบูรณ์  และทำให้ลูกจ้าง ผู้ประกันตน มีขวัญและกำลังใจในการปฏิบัติงานให้แก่นายจ้างอย่างเต็มที่ 
ทั้งนี้ ลูกจ้าง ผู้ประกันตน หรือผู้ที่พบเห็นการกระทำดังกล่าว สามารถแจ้งข้อมูลได้ที่ สปส. เขตพื้นที่และจังหวัด หรือผ่านเว็บไซต์สำนักงานประกันสังคม www.sso.go.th หรือสายด่วน 1506 ติดต่อเจ้าหน้าที่โดยตรงให้บริการทุกวันไม่เว้นวันหยุด ตั้งแต่ 07.00-19.00 น. ทุกข้อมูลที่ได้รับจะถูกเก็บเป็นความลับและดำเนินการตรวจสอบข้อเท็จจริงต่อไป